IKEA România a demarat o investigație internă în urma apariției informației potrivit căreia la magazinul din Pallady ar fi o infestare cu ploșnițe.
Astfel, grupul suedez a transmis că, în urma investigației, nu se confirmă infestarea cu ploșnițe sau alți dăunători în toate zonele analizate.
„Rezultatele raportului preliminar de verificare infirmă infestarea cu ploșnițe sau alți dăunători în toate zonele analizate, incluzând zona de depozitare recuzită, zona comercială sau produsele de larg consum, destinate clienților. Aceste rezultate preliminare au fost confirmate și de concluziile controalelor efectuate de Agenția Națională pentru Protecția Consumatorilor și Direcția de Sănătate Publică a Municipiului București”, a transmis IKEA România, conform Știrilorprotv.
Totodată, grupul suedez a mai menționat că au fost luate măsuri preventive de dezinsecție adiționale.
„Conform recomandărilor experților furnizorului specializat de servicii, am luat măsuri preventive de dezinsecție adiționale și vom continua să monitorizăm situația în următoarele săptămâni”, a menționat IKEA România.
Amintim că, Autoritatea Naţională pentru Protecţia Consumatorilor (ANPC) a mers în control la magazinul din Pallady.
Horia Constantinescu, președintele ANPC, a declarat că nu a avut reclamații de la consumatori.
„Nu, dar putem lua în calcul și gândiți-vă că este o surpriză neplăcută pe care, cu siguranță, un consumator nu are cum să o aibă în vedere, fără a avea aceste informații. Nu te gândești că te duci într-un magazin de nivelul celor de la Ikea și îți cumperi mobilă şi în mobilă găsești și pe alții cu care să împarți eventual chiria apartamentului. Lucrurile sunt astăzi mai mult comunicate în spațiul online decât prin transmiterea de informații către autoritățile de control”, a afirmat el.